Hei, denne artikkelen er over ett år gammel og kan inneholde utdatert informasjon

Fra 1. juli skal alle snus- og røykpakker ha samme utseende, med tynn, hvit skrift på mørkegrønn bakgrunn.

– Fargen de har valgt, skal vel egentlig være stygg, men jeg synes den er ganske fin! De gamle boksene var ganske harry, så de nye virker kanskje mot sin hensikt, sier masterstudent Vilde Rolfsen (28) ved Kunsthøyskolen i Oslo til NRK.

Hun får støtte av instituttleder og prorektor Rachel K.B. Troye ved Arkitektur- og designhøgskolen i Oslo, som kaller det nye designet «veldig elegant og stilig».

– Jeg diskuterte dette nettopp med kolleger og noen masterstudenter i 20-årene. De ville heller foretrukket disse nye boksene å legge på restaurantbordet. Boksene er stilige og raffinerte, med en farge som er populær i motebildet, sier hun. Troye mener røykpakkene med sine bilder av sykdom og elendighet virker sterkere.

– På røykpakkene har de ikke bare gjort det stygt, men de har gjort det ekkelt, sier hun.

Avdelingsdirektør Jakob Linhave i Helsedirektoratet sier det alltid vil være ulike oppfatninger om farger og design, men viser til internasjonale studier om temaet.

– Heller ikke nordmenn liker denne fargen, som assosieres med ord som «stygg», «skitten», «syk» og «dødelig», sier han.

Produktene skal etter hvert få helseadvarsel og tips til avvenning.

(NTB)